(Ortografía tradicional) Usta nabal li milagro quixba̱nu li Jesús chiruheb,
abanan incꞌaꞌ ajcuiꞌ queꞌpa̱ban.
Aꞌin quicꞌulman re nak ta̱tzꞌaklok ru li quixye li profeta Isaías nak quixye:
Ka̱cuaꞌ,
¿ani ta biꞌ ta̱qꞌuehok xcuanquil li cꞌaꞌru xkaye?
Ut,
¿ani ta biꞌ ta̱qꞌuehok xcuanquil li milagro li yo̱cat chixcꞌutbesinquil chiruheb? ()
Incꞌaꞌ quiru queꞌpa̱ban xban nak ac tzꞌi̱banbil chak retalil xban laj Isaías nak joꞌcan teꞌxcꞌul.
Chanchaneb li mutzꞌ xban nak queꞌiloc ut incꞌaꞌ queꞌxtau xya̱lal.
Queꞌcacuubresi̱c lix chꞌo̱leb xban li Dios re nak incꞌaꞌ teꞌxtau xya̱lal chi moco teꞌsukꞌi̱k riqꞌuin re nak tixqꞌuirtesiheb. ()
Quixye aꞌin laj Isaías nak quicꞌutbesi̱c chiru lix lokꞌal li Jesús.
Joꞌcan nak quixchꞌolob lix ya̱lal.
Cuanqueb nabaleb laj judío queꞌxpa̱b nak li Jesús,
aꞌan li Mesías.
Saꞌ xya̱nkeb aꞌan cuanqueb junju̱nk li nequeꞌtaklan.
Abanan incꞌaꞌ queꞌxye resil nak queꞌpa̱ban xban nak queꞌxucuac xbaneb laj fariseo.
Incꞌaꞌ queꞌraj nak teꞌisi̱k saꞌ li cab li nequeꞌxchꞌutub cuiꞌ ribeb laj judío.
Aꞌ chic li lokꞌal li nequeꞌxqꞌue li tenamit queꞌxqꞌue xcuanquil.
Ut incꞌaꞌ queꞌxqꞌue xcuanquil li lokꞌal li naxqꞌue li Dios.
Quixye li Jesús chi cau xya̱b xcux:
—Li ani napa̱ban cue la̱in,
moco caꞌaj cuiꞌ ta la̱in niquinixpa̱b.
Naxpa̱b aj ban cuiꞌ li quitaklan chak cue.
Li ani nanaꞌoc cuu la̱in,
naxnau ajcuiꞌ ru li quitaklan chak cue.
La̱in xinchal chixqꞌuebal li cutan saken saꞌ ruchichꞌochꞌ.
Li ani ta̱pa̱ba̱nk cue la̱in,
aꞌan incꞌaꞌ chic ta̱cua̱nk saꞌ xkꞌojyi̱nal ru li ma̱c.
La̱in incꞌaꞌ xinchal saꞌ ruchichꞌochꞌ chixqꞌuebaleb chixtojbal rix lix ma̱queb li ani nequeꞌabin re li cꞌaꞌru ninye ut incꞌaꞌ nequeꞌxba̱nu.
Ma̱cuaꞌ re xqꞌuebaleb chixtojbal lix ma̱queb nak xinchal.
Xinchal ban chixcolbaleb.
Tento nak ta̱rakekꞌ a̱tin saꞌ xbe̱neb li nequeꞌtzꞌekta̱nan cue,
li incꞌaꞌ nequeꞌpa̱ban re li cꞌaꞌru ninye.
Li a̱tin li xinye,
aꞌan ajcuiꞌ li ta̱qꞌuehok reheb chixtojbal rix lix ma̱queb saꞌ rosoꞌjiqueb li cutan.
Li cꞌaꞌru yo̱quin chixyebal,
aꞌan tzꞌakal ya̱l xban nak moco injunes ta yo̱quin chi a̱tinac.
Li Yucuaꞌbej li quitaklan chak cue,
aꞌan li nayehoc cue cꞌaꞌru tinye.
La̱in ninnau nak li cꞌaꞌru naxye cue li Yucuaꞌbej,
aꞌan li naqꞌuehoc yuꞌam chi junelic.
Ut li cꞌaꞌru ninye la̱in,
aꞌan li naxcꞌutbesi chicuu li Yucuaꞌbej.